ddrg/super_eurlex huggingface dataset:
Oficiālais Vēstnesis L 188 , 22/07/1994 Lpp. 0017 - 0017

Speciālizdevums somu valodā: Nodaļa 11 Sējums 32 Lpp. 0101

Speciālizdevums zviedru valodā: Nodaļa 11 Sējums 32 Lpp. 0101



Padomes Lēmums (1994. gada 27. jūnijs) par Nolīguma noslēgšanu par zinātnisko un tehnisko sadarbību starp Eiropas Kopienu un Austrāliju (94/457/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 130.m pantu saistībā ar 228. panta 2. punkta pirmo teikumu un 228. panta 3. punkta pirmo daļu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā Kopiena un Austrālija īsteno īpašas pētniecības programmas jomās, kas interesē abas Puses; tā kā, ņemot vērā iepriekšējo pieredzi, saskaņā ar 1986. gada 12. novembrī parakstīto Nolīgumu starp Austrālijas valdību un Eiropas Kopienu Komisiju par sadarbību zinātnes un tehnoloģijas jomā abas Puses ir izteikušas vēlēšanos izveidot oficiālāku struktūru sadarbības veikšanai zinātnes un tehnoloģijas jomā; tā kā Padome ar 1992. gada 21. maija Lēmumu pilnvaroja Komisiju apspriest Nolīgumu starp Kopienu un Austrāliju par zinātnisko un tehnisko sadarbību; tā kā Kopiena un Austrālija cer gūt savstarpēju labumu no sadarbības; tā kā, neskarot attiecīgos Līguma noteikumus, nolīgums un darbības, kas stājās spēkā saskaņā ar šo nolīgumu, nekādā veidā neietekmēs tās pilnvaras, kas piešķirtas dalībvalstīm divpusējas darbības uzsākšanai ar Austrāliju zinātnes, tehnoloģijas, pētniecības un attīstības jomā un, ja nepieciešams, nolīgumu noslēgšanai; tā kā šo nolīgumu parakstīja Kopienas vārdā Kanberā 1994. gada 23. februārī; tā kā ir jāapstiprina Nolīgums par zinātnisko un tehnisko sadarbību starp Eiropas Kopienu un Austrāliju, IR PIEŅĒMUSI ŠO LĒMUMU. 1. pants Ar šo Kopienas vārdā tiek apstiprināts Nolīgums par zinātnisko un tehnisko sadarbību starp Eiropas Kopienu un Austrāliju. Nolīguma teksts ir pievienots šim Lēmumam. 2. pants Padomes priekšsēdētājs sniedz nolīguma 11. pantā paredzētos paziņojumus. Briselē, 1994. gada 27. jūnijā Padomes vārdā — priekšsēdētājs C. Simitis [1] OV C 181, 3.7.1993., 9. lpp. [2] OV C 315, 22.11.1993. [3] OV C 304, 10.11.1993., 3. lpp. --------------------------------------------------
Oficiālais Vēstnesis L 258 , 16/10/1993 Lpp. 0032 - 0032

Speciālizdevums somu valodā: Nodaļa 3 Sējums 53 Lpp. 0034

Speciālizdevums zviedru valodā: Nodaļa 3 Sējums 53 Lpp. 0034



Komisijas Lēmums (1993. gada 15. oktobris), ar kuru groza Lēmumu 93/387/EEK, ar ko paredz īpašus nosacījumus Marokas izcelsmes dzīvu gliemeņu, adatādaiņu, tunikātu un jūras gliemežu ievešanai (93/530/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1991. gada 15. jūlija Direktīvu 91/492/EEK, ar ko paredz veselības prasības dzīvu gliemeņu audzēšanai un laišanai tirgū [1], un jo īpaši tās 9. panta 4. punktu, tā kā ar Komisijas 1993. gada 7. jūnija Lēmumu 93/287/EEK, ar ko paredz īpašus nosacījumus Marokas izcelsmes dzīvu gliemeņu, adatādaiņu, tunikātu un jūras gliemežu ievešanai [2], ir noteikts to nosūtīšanas uzņēmumu saraksts, kuriem ir atļauts eksports uz Eiropas Kopienu; tā kā Marokas kompetentās iestādes saskaņā ar Direktīvas 91/492/EEK 9. panta 3. punkta c) apakšpunktu oficiāli apstiprināja papildu nosūtīšanas uzņēmumus; tā kā attiecīgi jāgroza Lēmuma 93/387/EEK C pielikuma I punkts; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Lēmuma 93/387/EEK C pielikuma I punktu aizstāj ar šo: "I. Nosūtīšanas uzņēmumi Nosaukums un adrese | Apstiprinājuma Nr. | Apstiprinājums izsniegts līdz | Najmat Allah, Nador | 01-10-065 | — | Marost, Nador | 01-10-066 | — | Viapo maroc, Nador | 01-10-078 | 31.12.1995. | Société Aquacole de la Moulouya, Essaidia | 01-10-070 | — | SOMECOP, Tetouan | 03-10-080 | — | Société Damjiguend S.A. Tanger | 04-10-079 | 31.12.1995. | Qualidia Marée, Qualidia | 08-10-081 | 31.12.1995." | 2. pants Šis lēmums ir adresēts dalībvalstīm. Briselē, 1993. gada 15. oktobrī Komisijas vārdā — Komisijas loceklis René Steichen [1] OV L 268, 24.9.1991., 1. lpp. [2] OV L 166, 8.7.1993., 40. lpp. --------------------------------------------------
Oficiālais Vēstnesis L 223 , 18/08/1990 Lpp. 0021 - 0022

Speciālizdevums somu valodā: Nodaļa 3 Sējums 33 Lpp. 0115

Speciālizdevums zviedru valodā: Nodaļa 3 Sējums 33 Lpp. 0115



Komisijas lēmums (1990. gada 30. jūlijs), ar ko groza Lēmumu 82/913/EEK attiecībā uz Dienvidāfrikas Republikas to uzņēmumu sarakstu, kas ir apstiprināti svaigas gaļas ievešanai Kopienā (90/433/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes jautājumiem, importējot liellopus, cūkas un svaigu gaļu vai gaļas produktus no trešām valstīm [1], kurā jaunākie grozījumi izdarīti ar Direktīvu 89/662/EEK [2], un jo īpaši tās 4. panta 1. punktu un 18. panta 1. punktu, ņemot vērā Padomes 1976. gada 21. decembra Direktīvu 77/96/EEK par trihinelozes (trichinella spiralis) pārbaudi, ievedot no trešām valstīm svaigu mājas cūku gaļu [3], kurā jaunākie grozījumi izdarīti ar Komisijas Direktīvu 89/321/EEK [4], un jo īpaši tās 4. pantu, tā kā Dienvidāfrikas Republikas un Namībijas to uzņēmumu saraksts, kas ir apstiprināti svaigas gaļas ievešanai Kopienā, sākotnēji ir izveidots saskaņā ar Komisijas Lēmumu 82/913/EEK [5], kurā jaunākie grozījumi izdarīti ar 1989. gada 3. novembra lēmumu; tā kā Namībija ir ieguvusi neatkarību, jāgroza Lēmums 82/913/EEK attiecībā uz to Dienvidāfrikas Republikas un Namībijas uzņēmumu sarakstu, kas apstiprināti svaigas gaļas ievešanai Kopienā; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants 1. Ar šo Lēmuma 82/913/EEK nosaukumu aizstāj ar šādu: "Komisijas Lēmums 82/913/EEK, ar ko izveido Dienvidāfrikas Republikas to uzņēmumu sarakstu, kas ir apstiprināti svaigas gaļas ievešanai Kopienā." 2. Ar šo Lēmuma 82/913/EEK pielikumu aizstāj ar šā lēmuma pielikumu. 2. pants Šis lēmums ir adresēts dalībvalstīm. Briselē, 1990. gada 30. jūlijā Komisijas vārdā — Komisijas loceklis Ray Mac Sharry [1] OV L 302, 31.12.1972., 28. lpp. [2] OV L 395, 30.12.1989., 13. lpp. [3] OV L 26, 31.1.1977., 67. lpp. [4] OV L 133, 17.5.1989., 33. lpp. [5] OV L 381, 31.12.1982., 28. lpp. -------------------------------------------------- PIELIKUMS Uzņēmumu saraksts TF uz ņēmums ir pilnvarots Direktīvas 77/96/EEK 4. panta nozīmē veikt sasaldēšanas apstrādi, kas paredzēta tās pašas direktīvas 3. pantā. Apstiprinājuma nr | Uzņēmums/adrese | Kategorija | LK | IT | S | B | A/K | C | NP | ĪP | 4 | Table Bay Cold Storage, Cape Town, Cape Province | | | × | | | | | | 43 | Eskort Bacon Co-Operative Estcourt, Natal | × | × | | | | × | | | 47 | Bull Brand Foods, Krugersdorp, Transvaal | × | × | | × | | | | | 81 | Blue Continent Cold Storage, Durban, Natal | | | × | | | | | | 83 | Blue Continent Cold Storage, Cape Town, Cape Province | | | × | | | | | | 84 | Ellerman Cold Storage, Durban, Natal | | | × | | | | | | 90 | Epping Cold Storage, Cape Town, Cape Province | | | × | | | | | | 94 | Walvis Bay Cold Storage, Walvis Bay, Cape Province | | | × | | | | | | 95 | Imperial Cold Storage, City Deep, Transvaal | | | × | | | | | | --------------------------------------------------
Oficiālais Vēstnesis L 073 , 17/03/1989 Lpp. 0052 - 0052

Speciālizdevums somu valodā: Nodaļa 17 Sējums 1 Lpp. 0098

Speciālizdevums zviedru valodā: Nodaļa 17 Sējums 1 Lpp. 0098



Komisijas lēmums (1989. gada 3. marts), ar ko paredz sīki izstrādātus noteikumus par tādu dokumentu klasificētā statusa atcelšanu, uz kuriem attiecas dienesta noslēpums vai komercnoslēpums (89/196/EEK, Euratom, EOTK) EIROPAS KOPIENU KOMISIJA, ņemot vērā Padomes Regulu (EEK, Euratom) Nr. 354/83 (1983. gada 1. februāris) par Eiropas Ekonomikas kopienas un Eiropas Atomenerģijas kopienas vēsturisko arhīva materiālu nodošanu atklātībai [1], un jo īpaši tās 9. pantu, ņemot vērā Komisijas Lēmumu Nr. 359/83/EOTK (1983. gada 8. februāris) par Eiropas Ogļu un tērauda kopienas vēsturisko arhīva materiālu nodošanu atklātībai [2], un jo īpaši tā 9. pantu, tā kā saskaņā ar noteikumiem, kas reglamentē Kopienu vēsturisko arhīva materiālu nodošanu atklātībai, dokumentus un ierakstus reģistros, kuru saturs kvalificēts kā dienesta noslēpums vai komercnoslēpums, nedrīkst darīt pieejamus sabiedrībai bez attiecīgās personas vai uzņēmuma piekrišanas; tā kā līdz ar to Komisijas pienākums ir paziņot par tās nodomu minētos dokumentus un ierakstus reģistros darīt pieejamus sabiedrībai; tā kā attiecīgās personas vai uzņēmuma iepriekšēja informēšana bieži ir sarežģīta, jo īpaši adreses maiņas vai tiesību pārņemšanas gadījumā; tā kā, lai nodrošinātu, ka Kopienu vēsturisko arhīva materiālu nodošanu atklātībai noris efektīvi, būtu jāparedz iespēja Komisijai informēt attiecīgo personu vai uzņēmumu, publicējot paziņojumu Eiropas Kopienu Oficiālajā Vēstnesī, IR PIEŅĒMUSI ŠO LĒMUMU. 1. pants 1. Lai piemērotu Regulas (EEK, Euratom) Nr. 354/83 4. pantu vai Komisijas Lēmuma Nr. 359/83/EOTK 4. pantu, Komisija rakstveidā paziņo attiecīgajai personai vai uzņēmumam par savu nodomu darīt pieejamu sabiedrībai tādu dokumentu vai ierakstu reģistrā, kura saturs kvalificēts kā dienesta noslēpums vai komercnoslēpums, un aicina attiecīgo personu vai uzņēmumu sešās nedēļās iesniegt savus iebildumus, ja tādi ir. Ja šajā laikposmā netiek izteikti nekādi iebildumi, tad dokumentu vai ierakstu reģistrā dara pieejamu sabiedrībai. 2. Ja Komisijas rakstveida pieprasījums nenonāk pie attiecīgās personas vai uzņēmuma, Komisija publicē paziņojumu Eiropas Kopienu Oficiālajā Vēstnesī (C sērijā), paziņojot savu nodomu darīt pieejamu sabiedrībai attiecīgo dokumentu vai reģistru, ja sešās nedēļās pēc paziņojuma publicēšanas netiks izteikti nekādi iebildumi. Paziņojumā Eiropas Kopienu Oficiālajā Vēstnesī norāda attiecīgo personu vai uzņēmumu, kā arī attiecīgā dokumenta vai ieraksta būtību. Ja norādītajā laikposmā netiek izteikti nekādi iebildumi, tad dokumentu vai ierakstu reģistrā dara pieejamu sabiedrībai. 2. pants Šo lēmumu piemēro no 1989. gada 3. marta. Briselē, 1989. gada 3. martā Komisijas vārdā — Komisijas loceklis António Cardoso e Cunha [1] OV L 43, 15.2.1983., 1. lpp. [2] OV L 43, 15.2.1983., 14. lpp. --------------------------------------------------
Oficiālais Vēstnesis L 206 , 18/07/1989 Lpp. 0010 - 0010



Padomes lēmums (1989. gada 3. maijs) par Eiropas Ekonomikas kopienas un Norvēģijas Karalistes nolīguma Trešā papildprotokola slēgšanu sakarā ar Spānijas Karalistes un Portugāles Republikas pievienošanos Kopienai (89/434/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, jo īpaši tā 113. pantu, ņemot vērā Komisijas priekšlikumu, tā kā, Norvēģijas Karalistei pilnībā atliekot nodokļus par ievedumu no Spānijas, tiktu veicināta tirdzniecība starp šīm abām valstīm; tā kā 1973. gada 14. maijā Briselē parakstītā Eiropas Ekonomikas kopienas un Norvēģijas Karalistes nolīguma [1] papildprotokols, kas noslēgts sakarā ar Spānijas Karalistes un Portugāles Republikas pievienošanos Kopienai, neparedz, ka Norvēģijas Karaliste atliek muitas nodokļu iekasēšanu par precēm, ko ieved no Spānijas; tā kā tādēļ jāapstiprina iepriekšminētā nolīguma Trešais papildprotokols, lai ar to noteiktu nodokļu iekasēšanas pilnīgu atlikšanu par minētā nolīguma darbības jomā iekļautajiem produktiem, ko Norvēģijā ieved no Spānijas, IR PIEŅĒMUSI ŠO LĒMUMU. 1. pants Ar šo Kopienas vārdā apstiprina Eiropas Ekonomikas kopienas un Norvēģijas Karalistes nolīguma Trešo papildprotokolu sakarā ar Spānijas Karalistes un Portugāles Republikas pievienošanos Kopienai. Protokola teksts ir pievienots šim lēmumam. 2. pants Padomes priekšsēdētājs sniedz papildprotokola 3. pantā paredzēto paziņojumu [2]. 3. pants Šis lēmums stājas spēkā nākamajā dienā pēc tā publicēšanas Eiropas Kopienu Oficiālajā Vēstnesī. Briselē, 1989. gada 3. maijā Padomes vārdā — priekšsēdētājs P. Solbes [1] OV L 171, 27.6.1973., 2. lpp. [2] Protokola spēkā stāšanās datumu Padomes Ģenerālsekretariāts publicēs Eiropas Kopienu Oficiālajā Vēstnesī. --------------------------------------------------
Oficiālais Vēstnesis L 143 , 03/06/1987 Lpp. 0032 - 0032

Speciālizdevums somu valodā: Nodaļa 7 Sējums 3 Lpp. 0151

Speciālizdevums zviedru valodā: Nodaļa 7 Sējums 3 Lpp. 0151



Padomes Lēmums (1987. gada 26. maijs) par Nolīguma par starptautiskiem neregulāriem pasažieru pārvadājumiem ar autobusu (ASOR) II un III iedaļas noteikumu piemērošanu Kopienas un Šveices starpā (87/286/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, un jo īpaši tā 75. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā Eiropas Ekonomikas kopienas vārdā ar Lēmumu 82/505/EEK [4] tika apstiprināts Nolīgums par starptautiskiem neregulāriem pasažieru pārvadājumiem ar autobusu (ASOR); tā kā 1983. gada 1. decembrī ASOR stājās spēkā starp Eiropas Ekonomikas kopienu, Somiju, Norvēģiju, Zviedriju un Turciju; tā kā 1986. gada 1. jūnijā ASOR stājās spēkā attiecībā uz Austriju; tā kā līdz 1987. gada 1. janvārim ASOR nebija stājies spēkā attiecībā uz Šveici; tā kā no 18. panta 4. punkta izriet, ka no 1987. gada 1. augusta ASOR II un III iedaļas noteikumiem būtu jāattiecas uz Šveici; tā kā Šveice ir lūgusi pārējām līgumslēdzējām pusēm pārcelt šo termiņu uz vēlāku laiku līdz 1987. gada 1. aprīlim, ņemot vērā praktiskās un saimnieciskās grūtības, kādas rastos, piemērojot ASOR II un III iedaļas noteikumus Šveicei tūrisma sezonas vidū; tā kā praktisku, saimniecisku un politisku apsvērumu dēļ ir lietderīgi piemērot ASOR no 1987. gada 1. jūnija, IR PIEŅĒMUSI ŠĀDU LĒMUMU. Vienīgais pants Eiropas Ekonomikas kopiena piekrīt tam, ka Nolīguma par starptautiskiem neregulāriem pasažieru pārvadājumiem ar autobusu (ASOR) II un III iedaļas noteikumus Kopienas un Šveices starpā piemēro no 1987. gada 1. jūnija. Briselē, 1987. gada 26. maijā Padomes vārdā — priekšsēdētājs L. Tindemans [1] OV C 113, 28.4.1987., 3. lpp. [2] Atzinums sniegts 1987. gada 15. maijā (Oficiālajā Vēstnesī vēl nav publicēts). [3] Atzinums sniegts 1987. gada 14. maijā (Oficiālajā Vēstnesī vēl nav publicēts). [4] OV L 230, 5.8.1982., 38. lpp. --------------------------------------------------
Oficiālais Vēstnesis L 370 , 31/12/1985 Lpp. 0040 - 0040

Speciālizdevums somu valodā: Nodaļa 5 Sējums 4 Lpp. 0072

Speciālizdevums spāņu valodā: Nodaļa 05 Sējums 5 Lpp. 0024

Speciālizdevums zviedru valodā: Nodaļa 5 Sējums 4 Lpp. 0072

Speciālizdevums portugāļu valodā Nodaļa 05 Sējums 5 Lpp. 0024



Padomes Lēmums (1985. gada 20. decembris), ar ko saistībā ar Spānijas un Portugāles pievienošanos groza Lēmumu 83/516/EEK par Eiropas Sociālā fonda uzdevumiem (85/568/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 126. pantu, ņemot vērā Komisijas iesniegto lēmuma projektu, ņemot vērā Eiropas Parlamenta atzinumu, ņemot vērā Ekonomikas un sociālo lietu komitejas atzinumu, tā kā Lēmuma 83/516/EEK [1] 7. panta 3. punktā ir paredzēts, ka no kopējām apropriācijām, kas pieejamas šā lēmuma 3. panta 1. punktā minētajām darbībām, 40 % ir pieejamas tādām darbībām, kuru mērķis ir veicināt nodarbinātību Francijas aizjūras departamentos, Grieķijā, Grenlandē, Īrijā, Dienviditālijā un Ziemeļīrijā, tā kā atsauce uz Grenlandi vairs nav spēkā sakarā ar Grenlandes izstāšanos no Kopienas; tā kā saistībā ar Spānijas un Portugāles pievienošanos ir jāgroza arī Kopienas regulas, jo īpaši saskaņā ar Eiropas Ekonomikas kopienas deklarāciju par Spānijas un Portugāles dalību palīdzības maksājumos no Eiropas Sociālā fonda līdzekļiem, kā minēts Pievienošanās līguma Nobeiguma akta pielikumā; tā kā atsaucoties uz Lēmuma 83/516/EEK 7. panta 3. punktu ir nepieciešams noteikt tos Spānijas un Portugāles reģionus, kuri atrodas īpaši neizdevīgā ekonomiskā un sociālā stāvoklī un kuros nodarbinātības veicināšanas pasākumus atvieglotu to apropriāciju piešķiršana, kas ir pieejamas saskaņā ar minētā lēmuma 3. panta 1. punktu; tā kā procentuāli jāpalielina šis līdzekļu piešķīrums, lai izveidotu jaunu finanšu balansu starp tām darbībām, kuras veicina nodarbinātību īpaši nelabvēlīgajos reģionos, no vienas puses, un tām, kas veicina nodarbinātību reģionos ar ilgtermiņa un augstu bezdarba līmeni un/vai rūpniecības un nozaru pārstrukturēšanos, no otras puses, IR PIEŅĒMUSI ŠĀDU LĒMUMU. 1. pants "3. No 1986. gada 1. janvāra līdz 1988. gada 31. decembrim 44,5 % no tām apropriācijam, kas ir paredzētas darbībām saskaņā ar šā lēmuma 3. panta 1. punktu, tiek rezervētas tām darbībām, par kurām var pretendēt uz atbalstu un kas atbilst tādām fonda vadības pamatnostādnēm, kuru mērķis ir veicināt nodarbinātību Grieķijā, Andalūzijas autonomajos reģionos, Kanāriju salās, Kastīlijā un Leonā, Kastīlijā-Lamančā, Estremadūrā, Galisijā, Mursijā, Seūtā un Meliļā, Francijas aizjūras departamentos, Īrijā, Dienviditālijā, Portugālē un Ziemeļīrijā. Palikušo līdzekļu apropriācijas koncentrē uz tām darbībām, kas attiecas uz nodarbinātības veicināšanu citos rajonos ar ilgtermiņa un augstu bezdarba līmeni un/vai ražošanas un sektoru pārstrukturēšanu." 2. pants Šī regula stājas spēkā 1986. gada 1. janvārī, pēc tam, kad stājies spēkā Spānijas un Portugāles Pievienošanās līgums. Briselē, 1985. gada 20. decembrī Padomes vārdā — priekšsēdētājs R. Krieps [1] OV L 289, 22.10.1983., 38. lpp. --------------------------------------------------
Oficiālais Vēstnesis L 108 , 26/04/1983 Lpp. 0023 - 0023

Speciālizdevums somu valodā: Nodaļa 3 Sējums 16 Lpp. 0077

Speciālizdevums spāņu valodā: Nodaļa 03 Sējums 27 Lpp. 0155

Speciālizdevums zviedru valodā: Nodaļa 3 Sējums 16 Lpp. 0077

Speciālizdevums portugāļu valodā Nodaļa 03 Sējums 27 Lpp. 0155



Komisijas Lēmums (1983. gada 11. aprīlis), ar ko labo Komisijas lēmumu par dzīvnieku veselības nosacījumiem un veterināro sertifikāciju attiecībā uz svaigas gaļas importu no dažām trešām valstīm (83/199/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes problēmām, ievedot liellopus, cūkas un svaigu gaļu no trešām valstīm [1], un jo īpaši tās 16. un 28. pantu, tā kā ar 1983. gada 1. februāra lēmumu Komisija mainīja dzīvnieku veselības nosacījumus un veterināro sertifikāciju attiecībā uz svaigas gaļas importu no dažām trešām valstīm [2]; tā kā kļūdas dēļ lēmuma 1. panta teksts holandiešu un vācu valodas redakcijā neatbilst tam, kas bija iesniegts Vadības komitejai, lai saņemtu atzinumu; tā kā tāpēc jālabo lēmuma holandiešu un vācu valodas redakcija, IR PIEŅĒMUSI ŠO LĒMUMU. 1 pants 1. Lēmuma 83/70/EEK 1. panta 3. punkts vācu valodas redakcijā ir šāds: "3. Artikel 4 der Entscheidungen 81/545/EWG, 81/546/EWG und 81/547/EWG über die Einfuhr von frischem Fleisch aus Bulgarien, Österreich und Jugoslawien erhält folgende Fassung: "Artikel 4 Diese Entscheidung wird zum Zweck der Anpassung an Gemeinschaftsvorschriften zur Bekämpfung und Tilgung von Maul- und Klauenseuche und Schweinepest in der Gemeinschaft überprüft."" 2. Lēmuma 83/70/EEK 1. panta 3. punkts holandiešu valodas redakcijā ir šāds: "3. Artikel 4 van de Beschikkingen 81/545/EEG, 81/546/EEG en 81/547/EEG betreffende respectievelijk Bulgarije, Oostenrijk en Joegoslaviė wordt als volgt gelezen: "Artikel 4 Deze beschikking wordt opnieuw onderzocht ten einde haar aan te passen aan de communautaire voorschriften betreffende de controle en de uitroeiing van mond- en klauwzeer en varkenspest binnen de Gemeenschap."" 2 pants Šis lēmums ir adresēts dalībvalstīm. Briselē, 1983. gada 11. aprīlī Komisijas vārdā — Komisijas loceklis Poul Dalsager [1] OV L 302, 31.12.1972., 28. lpp. [2] OV L 47, 19.2.1983., 25. lpp. --------------------------------------------------
Oficiālais Vēstnesis L 204 , 12/07/1982 Lpp. 0027 - 0028

Speciālizdevums somu valodā: Nodaļa 2 Sējums 3 Lpp. 0129

Speciālizdevums spāņu valodā: Nodaļa 02 Sējums 9 Lpp. 0097

Speciālizdevums zviedru valodā: Nodaļa 2 Sējums 3 Lpp. 0129

Speciālizdevums portugāļu valodā Nodaļa 02 Sējums 9 Lpp. 0097



Padomes lēmums (1982. gada 14. jūnijs) Kopienas vārdā akceptēt Muitas sadarbības padomes ieteikumu par muitas prasībām attiecībā uz faktūrrēķiniem (82/457/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, ņemot vērā Komisijas ieteikumu, tā kā Muitas sadarbības padomes ieteikumu par muitas prasībām attiecībā uz faktūrrēķiniem Kopiena var akceptēt, nosakot tā tūlītēju stāšanos spēkā, IR PIEŅĒMUSI ŠĀDU LĒMUMU. 1. pants Kopienas vārdā tiek akceptēts Muitas sadarbības padomes 1979. gada 16. maija ieteikums par muitas prasībām attiecībā uz faktūrrēķiniem, nosakot tā tūlītēju stāšanos spēkā. Minētā ieteikuma teksts ir pievienots lēmumam. 2. pants Padomes priekšsēdētājs nosaka, kura persona ir pilnvarota informēt Muitas sadarbības padomes ģenerālsekretariātu par to, ka Kopiena akceptē šā lēmuma 1. pantā minēto ieteikumu, nosakot tā tūlītēju stāšanos spēkā. Luksemburgā, 1982. gada 14. jūnijā Padomes vārdā — priekšsēdētājs P. de Keersmaeker -------------------------------------------------- MUITAS SADARBĪBAS PADOMES (1979. GADA 16. MAIJS) IETEIKUMS PAR MUITAS PRASĪBĀM ATTIECĪBĀ UZ FAKTŪRRĒĶINIEM MUITAS SADARBĪBAS PADOME, vēloties atvieglot starptautisko tirdzniecību, dodot iespēju tirdzniecības aprindām izmantot mūsdienīgas datu atveidošanas un pārraides metodes, ņemot vērā inter alia centienus starptautiskā līmenī panākt to, lai visus kādam starptautiskam komercdarījumam vajadzīgos dokumentus varētu sagatavot ar vienotu matrici, izmantojot viena novilkuma metodi, ņemot vērā 1979. gada marta ieteikumu par parakstiem un autentiskuma apliecināšanu, kuru pieņēmusi Ekonomikas komisijas Eiropai darba grupa starptautiskās tirdzniecības procedūru atvieglošanas jautājumos un kurā it īpaši noteikts, ka, plaši ieviešot datu pārraides mehāniskās vai elektroniskās metodes, jāmaina pastāvošā kārtība attiecībā uz parakstīšanu ar roku, tā kā prasība pēc paraksta uz faktūrrēķina muitas nolūkos nedod muitai īpašu pareizības garantiju, DALĪBVALSTĪM IESAKA: 1) ikreiz, kad preču muitošanas procedūras sakarā ir jāuzrāda faktūra, pieņemt jebkādā veidā, piemēram, pēc viena novilkuma metodes, sagatavoti faktūrrēķini; 2) muitas nolūkos nepieprasīt parakstu uz faktūrrēķiniem, ko kā apliecinošu dokumentu uzrāda kopā ar preču deklarācijām, LŪDZ dalībvalstis, kas akceptē šo ieteikumu, paziņot ģenerālsekretāram par tā akceptēšanu, par dienu, no kuras to piemēro, un par piemērošanas nosacījumiem. Ģenerālsekretārs šo informāciju nosūta dalībvalstu muitas pārvaldes iestādēm. --------------------------------------------------